Broj: 711-I-881-M-34/21-02-19

Zagreb, 30. travnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnice Nadie Štifanić-Dobrilović, zamjenice gradonačelnika Grada Poreča, za davanjem mišljenja Povjerenstva,** na 124. sjednici, održanoj 30. travnja 2021.g., daje sljedeće

**MIŠLJENJE**

1. **Sukladno odredbama ZSSI-a nema zapreke da dužnosnica Nadia Štifanić-Dobrilović, zamjenica gradonačelnika Grada Poreča, nakon prestanka obnašanja navedene dužnosti stupi u radni odnos u navedenoj jedinici lokalne samouprave, pod uvjetom da je prethodno proveden javni natječaj sukladno Zakonu o službenicima i namještenicima u lokalnoj i područnoj (regionalnoj) samoupravi.**
2. **Ukoliko bi predmetni javni natječaj bio započet prije nego bi dužnosnica Nadia Štifanić-Dobrilović prestala s obnašanjem dužnosti zamjenice gradonačelnika Grada Poreča, upućuje se ista da se, u cilju očuvanja vlastite vjerodostojnosti i očuvanja povjerenja građana u tijela javne vlasti te otklanjanja sumnje da je koristila dužnost zamjenice gradonačelnika radi postizanja osobnog probitka, izuzme iz svakog, pa i posrednog, oblika sudjelovanja u postupku provedbe navedenog javnog natječaja za zapošljavanje u Gradu Poreču.**
3. **U cilju otklanjanja svake sumnje da je na odabir dužnosnice Nadije Štifanić-Dobrilović kao najboljeg kandidata, utjecala okolnost da je u Gradu Poreču obnašala javnu dužnost zamjenice gradonačelnika, u slučaju da dva ili više kandidata na natječaju ostvare isti broj bodova, bilo bi uputno da drugi kandidat ili kandidati imaju prednost pri zasnivanju radnog odnosa u odnosu na imenovanu dužnosnicu.**

Obrazloženje

Zahtjev za davanjem mišljenja Povjerenstva podnijela je dužnosnica Nadia Štifanić- Dobrilović, zamjenica gradonačelnika Grada Poreča. U knjigama ulazne pošte zahtjev je zaprimljen pod poslovnim brojem: 711-U-1601-M-34/21-01-4 dana 29. travnja 2021. g., povodom kojeg je otvoren predmet broj M-34/21.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu odredbi navedenoga Zakona. Uvidom u Registar dužnosnika koji ustrojava i vodi Povjerenstvo utvrđeno je kako je Nadia Štifanić-Dobrilović obnašala dužnost zamjenice gradonačelnika Grada Poreča u mandatu 2013.g.-2017.g. te ponovno od 26. svibnja 2017.g. Stoga je navedena dužnosnica, povodom obnašanja spomenute dužnosti, obvezna postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U svojem zahtjevu dužnosnica traži pojašnjenje članka 20. ZSSI-a odnosno odgovor na pitanje može li se nakon prestanka obnašanja dužnosti zamjenice gradonačelnika Grada Poreča-Parenzo zaposliti u Gradu Poreču-Parenzo prije proteka roka od jedne godine.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 7. ZSSI-a propisana su zabranjena djelovanja dužnosnika. Između ostalog, točkom b) navedenog članka propisano je da je dužnosnicima zabranjeno ostvariti ili dobiti pravo u slučaju da se krši načelno jednakosti pred zakonom. Točkom c) istog članka propisano je da je dužnosnicima zabranjeno utjecati na odluku nekog tijela ili osobe radi osobnog probitka ili probitka povezane osobe.

Člankom 20. stavkom 1. ZSSI-a propisano je da dužnosnik u roku od jedne godine nakon prestanka obnašanja dužnosti ne smije prihvatiti imenovanje ili izbor ili sklopiti ugovor kojim stupa u radni odnos kod pravne osobe koja je za vrijeme obnašanja mandata dužnosnika bila u poslovnom odnosu ili kad u trenutku imenovanja, izbora ili sklapanja ugovora iz svih okolnosti konkretnog slučaja jasno proizlazi da namjerava stupiti u poslovni odnos s tijelom u kojem je obnašao dužnost. Stavkom 4. istoga članka propisano je da u slučaju iz stavka 1. toga članka Povjerenstvo može dužnosniku dati suglasnost na imenovanje, izbor ili sklapanje ugovora ukoliko iz okolnosti konkretnog slučaja proizlazi da ne postoji sukob interesa.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 7., 8., 9., 14. i 17. toga Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 8. Zakona o službenicima i namještenicima u lokalnoj i područnoj (regionalnoj) samoupravi („Narodne novine“ broj 86/08., 61/11., 04/18. i 112/19.) propisano je da se postupak prijma u službu može provesti samo u skladu s planom prijma u službu utvrđenim u skladu s odredbama toga Zakona, osim u Zakonom propisanim slučaju potrebe prijma u službu na određeno vrijeme i popune radnog mjesta koje je ostalo upražnjeno nakon donošenja plana za tekuću godinu. Člankom 17. do 20. istog Zakona propisano je da se u službu prima putem javnog natječaja koji se obvezno objavljuje u „Narodnim novinama“, a može se objaviti i u dnevnom ili tjednom tisku. Natječaj raspisuje pročelnik upravnog tijela, a natječaj za imenovanje pročelnika upravnog tijela raspisuje općinski načelnik, gradonačelnika, odnosno župan. Za popunjavanje radnog mjesta moraju biti osigurana sredstva u proračunu jedinice lokalne samouprave. Natječaj provodi povjerenstvo koje imenuje pročelnik upravnog tijela, a natječaj za imenovanje pročelnika upravnog tijela provodi povjerenstvo koje imenuje općinski načelnik, gradonačelnik, odnosno župan.

Člankom 89. stavkom 2. podstavkom 40. Zakona o lokalnim izborima („Narodne novine“ broj 144/12., 121/16., 98/19, 42/20., 144/20 i 37/21.) propisano je kako općinski načelnik, gradonačelnik, župan i njihovi zamjenici za vrijeme dok obnašaju dužnost ne mogu biti pročelnik, službenik i namještenik u upravnim odjelima ili službama jedinice lokalne, odnosno područne (regionalne) samouprave.

Člankom 90. navedenog Zakona propisano je kako općinski načelnik, gradonačelnik i župan, te njihovi zamjenici koji za vrijeme obnašanja dužnosti prihvate nespojivu dužnost, moraju podnijeti ostavku u roku od 8 dana od dana prihvaćanja nespojive dužnosti. U slučaju da navedeni dužnosnici ne podnesu ostavku u roku od 8 dana od dana prihvaćanja nespojive dužnosti, mandat im prestaje po sili zakona. Za mjerodavno tumačenje Zakona o lokalnim izborima nadležno je Ministarstvo pravosuđa i uprave.

Povjerenstvo obrazlaže da ZSSI ne sadrži odredbu kojom bi dužnosnicima nakon prestanka obnašanja dužnosti bilo izričito zabranjeno zasnivanje radnog odnosa u tijelu javne vlasti u kojem su obnašali dužnost te stoga sukladno odredbama ZSSI-a načelno nema zapreke da se dužnosnica zaposli u istoj jedinici lokalne samouprave, uz ograničenja koja propisuje Zakon o lokanim izborima, iako bi dužnosnici trebali biti svjesni dojma koja takva zapošljavanja mogu ostaviti u javnosti. Pritom je Grad Poreč obvezan postupati sukladno odredbama Zakona o službenicima i namještenicima u lokalnoj i područnoj (regionalnoj) samoupravi kojim je propisana obveza provođenja javnog natječaja za prijam u službu kojeg provodi povjerenstvo posebno imenovanu za tu svrhu.

Povjerenstvo napominje kako iz zahtjeva ne proizlazi da bi dužnosnica dužnost zamjenice gradonačelnika Grada Poreča obnašala i za vrijeme provođenja natječaja za zapošljavanje u istom Gradu, međutim, Povjerenstvo ukazuje da, ukoliko bi predmetni javni natječaj bio započet prije nego bi dužnosnica prestala s obnašanjem dužnosti zamjenice gradonačelnika Grada Poreča, ista bi se u cilju očuvanja vlastite vjerodostojnosti i očuvanja povjerenja građana u tijela javne vlasti te otklanjanja sumnje da je koristila dužnost zamjenice gradonačelnika radi postizanja osobnog probitka, trebala izuzeti iz svakog, pa i posrednog, oblika sudjelovanja u postupku provedbe navedenog javnog natječaja za zapošljavanje u Gradu Poreču, budući da bi se upravo zbog predmetne okolnosti mogao stvoriti vanjski dojam da je koristila navedenu dužnost u cilju postizanja osobnog probitka, odnosno stupanja u radni odnos.

Također, u slučaju da dva ili više kandidata na natječaju ostvare isti broj bodova, bilo bi uputno da drugi kandidat ili kandidati imaju prednost pri zasnivanja radnog odnosa u odnosu na dužnosnicu Nadiju Štifanić-Dobrilović. Iako ovakav postupak predstavlja diskriminaciju dužnosnika, takvo postupanje predstavljalo bi ispunjavanje obveze dužnosnika propisane člankom 6. stavka 4. ZSSI-a. Naime, u slučaju pojave sukoba interesa tijekom obnašanja javne dužnosti, dužnosnici su dužni isti razriješiti na način da zaštite javni interes koji se u konkretnom slučaju ogleda u nepristranom postupanju tijela javne vlasti i dužnosnika te zaštiti povjerenja građana.

Povjerenstvo ukazuje dužnosnici da obveze koje za dužnosnike proizlaze iz članka 7., 8., 9., 14. i 17. ZSSI-a traju još dvanaest mjeseci nakon prestanka obnašanja dužnosti.

Slijedom svega navedenog, Povjerenstvo je donijelo mišljenje kao u izreci.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnica Nadia Štifanić-Dobrilović, elektroničkom dostavom
2. Objava na internetskoj stranici Povjerenstva
3. Pismohrana